和劉實之寄生日
作者：黄榦
朝代：宋

paragraphs: 朝來謾與兒曹語，欲看羣峰插天宇。
携筇直上君子堂，出門復向東屯去。
東屯田舍翁，邂逅成賓主。
謂予始生朝，盃盤各碁布。
須臾剝啄者爲誰，珠玉懷中來舉似。
滿堂賓客且停盃，看我蓮桃羅十數。
感君厚意興轉逸，百斛瓊漿當鯨吸。
造物亦何意，萬品齊結實。
休論脩與短，大是空中色。
但願雙橋茅屋成，款段從君豈終極。